درية شفيق ( طنطا، 1908 - القاهره، 1975 )، صحفيه و كاتبه و مناضله مصريه من رائدات الحركة النسوية فى مصر و بيرجع ليها الفضل فى ان الست المصريه بقى ليها الحق فى الانتخاب و الترشيح عن طريق تعديل مواد الدستور المصرى. اتولدت دريه شفيق فى طنطا سنة 1908 لاب موظف حكومة و ام ست بيت و دخلت مدرسة نوتردام الابتدائية الفرنساويه فى طنطا و درست فيها المناهج المصرية بالاضافة الى اللغه الفرنساوى و بعدين درست لغاية شهادة الثقافة فى طنطا الثانوية للبنات و بعدين درست آخر سنتين من المرحلة الثانوية فى القاهرة للحصول على البكالوريا لعدم توافر دراسة البكالوريا للبنات فى طنطا فى الزمن ده و بعد ما خدت البكالوريا بعتتها وزارة المعارف فى بعثه تعليميه على باريس للدراسه فى السوربون و هناك درست فلسفه و اخدت الدكتوراه سنة 1940. موضوع رسالة الدكتوراه كان "فلسفة الفن الفرعونى "و" حقوق المرأة" و قالت فيها ان القانون المصرى بيدى الست حقوق كتيره ، لكن لما رجعت مصر واجهت الحقيقه المره لما رفضت كلية الاداب فى جامعة القاهره تعينها فى الكليه إكمنها ست و عشان افكارها المتحررة ، ففضلت من غير شغل لغاية ما الاميره شويكار عرضت عليها تحرير مجلة " المرأة الجديدة " اللى كانت بتصدرها فى القاهره فحررت فيها شويه و بعدين اصدرت مجلة " بنت النيل " و دى كانت اول مجلة ستات فى مصر و كان هدفها تنوير الستات و تثقيفهم.